Pisarema 45
Kumutungamiri wokuimba waVanakomana vaKora. Masikiri nomuimbirwo wa“Maruva aMahapa.” Rwiyo rwoMuchato.
1 Mwoyo wangu unobvongodzwa nedingindira rakanaka,
pandinodetembera mambo ndima dzangu;
rurimi rwangu chinyoreso chomunyori anogona.
2 Imi makanakisisa pavanhu vose
uye miromo yenyu yakazadzwa nenyasha,
sezvo Mwari akakuropafadzai nokusingaperi.
3 Sungai munondo wenyu parutivi, imi wamasimba,
zvishongedzei nokubwinya noumambo.
4 Paumambo hwenyu kwirai mukunde kwazvo,
makamirira chokwadi, kuzvininipisa nokururama;
ruoko rwenyu rworudyi ngaruratidze mabasa enyu anotyisa.
5 Miseve yenyu inopinza ngaibaye mwoyo yavavengi vamambo;
ndudzi ngadziputsikire pasi petsoka dzenyu.
6 Chigaro chenyu, imi Mwari, chichagara nokusingaperi-peri;
tsvimbo yokururamisira ichava tsvimbo youmambo hwenyu.
7 Imi munoda kururama uye munovenga zvakaipa;
naizvozvo Mwari, Mwari wenyu, akakuisai pamusoro peshamwari dzenyu
nokukuzodzai namafuta omufaro.
8 Nguo dzenyu dzose dzinonhuwirira mura, arosi nekasia,
zvinobva kumizinda yamadzimambo yakashongedzwa nenyanga dzenzou,
kurira kwehungiso kunokufadzai.
9 Vanasikana vamadzimambo vari pakati pavakadzi vanokudzwa;
kuruoko rwenyu rworudyi kuno mwenga akashongedzwa negoridhe reOfiri.
10 Teerera, iwe mwanasikana, rangarira,
uye urereke nzeve yako: Kanganwa vanhu vako neimba yababa vako.
11 Mambo ayevedzwa norunako rwako;
mukudze, nokuti ndiye Ishe wako.
12 Mwanasikana weTire achauya nechipo,
vanhu vakapfuma vachatsvaka nyasha kwauri.
13 Mwanasikana wamambo akanaka kwazvo mukati meimba yake; nguo yake yakarukirirwa negoridhe.
14 Akapfeka nguo dzakashongedzwa achaperekedzwa kuna mambo;
shamwari dzake idzo mhandara dzinomutevera
uye vanouyiswa kwamuri.
15 Vanoperekedzwa vachapinda nomufaro nokufarisisa;
vanopinda mumuzinda wamambo.
16 Vanakomana venyu vachatsiva nzvimbo yamadzibaba enyu;
muchavaita machinda munyika yose.
17 Ndichaita kuti kurangarirwa kwenyu kurambe kuripo, kusvikira kuzvizvarwa zvose;
naizvozvo ndudzi dzichakurumbidzai nokusingaperi-peri.