Pisarema 14
Kumutungamiri wokuimba. Pisarema raDhavhidhi.
1 Benzi rinoti mumwoyo maro,
“Hakuna Mwari.”
Vakaora, mabasa avo akashata;
hakuna anoita zvakanaka.
2 Jehovha ari kudenga anotarira pasi
pamusoro pavanakomana vavanhu,
kuti aone kana aripo anonzwisisa,
naani zvake anotsvaka Mwari.
3 Vose vakatsauka,
vose pamwe chete vakasvibiswa;
hakuna anoita zvakanaka,
kunyange nomumwe.
4 Ko, vaiti vezvakaipa havadzidziwo here,
ivo vanodya vanhu vangu savanhu vanodya chingwa,
uye vasingadani kuna Jehovha?
5 Pavari ipapo, vakazara nokutya,
nokuti Mwari ari paungano yavakarurama.
6 Imi vaiti vezvakaipa, munokanganisa urongwa hwavarombo,
asi Jehovha ndiye utiziro hwavo.
7 Haiwa, dai ruponeso rwaIsraeri rwaibuda muZioni!
Kana Jehovha achidzosazve nhaka yavanhu vake,
Jakobho ngaapembere uye Israeri ngaafare.