Pisarema 12
Kumutungamiri wokuimba. Nesheminiti. Pisarema raDhavhidhi.
1 Batsirai, imi Jehovha, nokuti vanoda Mwari hapachina;
vakatendeka vapera pakati pavanhu.
2 Mumwe nomumwe anorevera wokwake nhema;
miromo yavo inobata kumeso nokutaura zvinonyengera.
3 Jehovha ngaagure miromo yose inobata kumeso,
norurimi rumwe norumwe runozvikudza
4 ruchiti, “Tichakunda nendimi dzedu;
miromo ndeyedu, tenzi wedu ndiani?”
5 “Nokuda kwokumanikidzwa kwavasina simba
nokugomera kwavarombo,
ndichasimuka zvino,” ndizvo zvinotaura Jehovha.
“Ndichavadzivirira kuna avo vanovaparadza.”
6 Uye mashoko aJehovha haana chaangapomerwa,
sesirivha yakacheneswa muchoto chevhu,
yakanatswa kanomwe.
7 Imi Jehovha, muchatichengeta murugare
uye muchatidzivirira kubva kuvanhu vakadai nokusingaperi.
8 Vakaipa vanofamba-famba vakasununguka
kana zvakashata zvichikudzwa pakati pavanhu.