44
Israeri Musanangurwa
1 “Asi zvino chinzwa, iwe Jakobho, muranda wangu,
Israeri, wandakasarudza.
2 Zvanzi naJehovha, iye akakuita,
akauumba mudumbu
uye iye achakubatsira:
Usatya, iwe Jakobho, muranda wangu,
Jeshuruni, wandakasarudza.
3 Nokuti ndichadurura mvura panyika ine nyota,
nehova pamusoro pevhu rakaoma;
ndichadurura Mweya wangu pamusoro porudzi rwako,
nemikomborero yangu pamusoro pavana vako.
4 Vachamera souswa mudekete,
semiti yemikonachando pahova dzinoyerera.
5 Mumwe achati, ‘Ndiri waJehovha’;
mumwe achazvitumidza nezita raJakobho;
zvakadaro, mumwe achanyora muruoko rwake achiti, ‘Ndiri waJehovha,’
uye achatora zita rokuti Israeri.
Jehovha, Kwete Zvifananidzo
6 “Zvanzi naJehovha,
Mambo waIsraeri noMudzikinuri, Jehovha Wamasimba Ose:
Ndini wokutanga uye ndini wokupedzisira;
kunze kwangu hakuna Mwari.
7 Ndianiko zvino akafanana neni? Ngaazvitaure.
Ngaadanidzire, azviise mberi kwangu
izvo zvakaitika kubva pandakasimbisa vanhu vangu vekare,
uye kuti chiiko chichaitika hongu,
ngaataure zvichaitika.
8 Musadedera, musatya.
Handina kuparidza izvi here uye ndikazvitaura kare kare?
Imi muri zvapupu zvangu.
Kune mumwe Mwari kunze kwangu here? Kwete, hakuna rimwe Dombo; hakuna rimwe randinoziva.”
9 Vose vanoita zvifananidzo havana maturo,
uye zvinhu zvavanofarira hazvibatsiri.
Vose vangada kuvapupurira mapofu;
havazivi, ndiko kuchava kunyadziswa kwavo.
10 Ndiani anoveza mwari
uye anoumba chifananidzo, chisingamubatsiri chinhu?
11 Iye navamwe vake vachanyadziswa;
mhizha hadzizi chinhu asi vanhu zvavo.
Ngavaungane vose pamwe chete uye vamire vasingazungunuswi; vachaderedzwa,
uye vachatya vachanyadziswa.
12 Mupfuri anotora chokupfurisa
agochishandisa mumazimbe;
anoita chifananidzo nenyundo,
agochiumba nesimba roruoko rwake.
Anonzwa nzara agorasikirwa nesimba rake.
Mukusanwa kwake mvura anobva aziya.
13 Muvezi anoyera nerwodzi
ozoita mutsetse nechokunyoresa;
anounatsa nembezo,
uye anoutara nezvienzaniso.
Anouumba mumufananidzo womunhu,
womunhu nokunaka kwake kwose,
kuti ugare mumba.
14 Akatema misidhari,
kana zvimwe akatora musipuresi kana muouki.
Akaurega uchikura pakati pemiti yesango,
kana kuti akasima mupaini, mvura ikaita kuti ukure.
15 Ndidzo huni dzomunhu dzokuvesa moto;
dzimwe dzacho anodzitora agozvidziyisa nadzo,
anovesa moto agobika chingwa nadzo.
Asizve anoveza chimwari agochinamata;
anoita chifananidzo agochipfugamira.
16 Hafu yehuni anopisa mumoto,
nadzo anobika zvokudya zvake,
anogocha nyama yake agoidya achiguta.
Anozvidziyisazve, agoti,
“Haiwa! Ndadziyirwa; moto ndiri kuuona.”
17 Nezvasara anoita nazvo chimwari,
icho chifananidzo chake; anochipfugamira agochinamata.
Anonyengetera kwachiri achiti,
“Ndiponesei; ndimi mwari wangu.”
18 Havana chavanoziva, havanzwisisi chinhu, meso avo akanamwa kuitira kuti varege kuona,
uye ndangariro dzavo dzakafukidzirwa kuitira kuti varege kunzwisisa.
Hapana anombomira kuti afunge,
19 Hapana ane ruzivo
kana kunzwisisa kuti ati,
“Hafu yacho ndaishandisa pakuvesa moto;
ini iyeni ndabikira chingwa pamazimbe acho,
ndagocha nyama ndikadya.
Ndichaita zvinonyangadza pane zvasara here?
Ndichapfugamira kudanda rehuni here?”
20 Anodya madota, mwoyo wakanyengerwa unomutsausa;
haagoni kuzviponesa kana kuti ati,
“Ko, chinhu ichi chiri muruoko rwangu rworudyi hachisi chenhema here?”
21 “Rangarira zvinhu izvi, iwe Jakobho,
nokuti uri muranda wangu, iwe Israeri.
Ndakakuita, uri muranda wangu;
haiwa Israeri, handichakukanganwizve.
22 Ndakadzima kudarika kwako segore,
nezvivi zvako semhute yamangwanani.
Dzokera kwandiri,
nokuti ndakakudzikinura.”
23 Imbai nomufaro imi matenga, nokuti Jehovha akaita izvozvi;
danidzira nesimba, iwe nyika iri pasi.
Imbai nziyo, imi makomo,
nemi masango nemiti yose,
nokuti Jehovha adzikinura Jakobho,
akaratidza kubwinya muIsraeri.
Jerusarema Richagarwazve
24 “Zvanzi naJehovha,
mudzikinuri wako, iye akakuumba uri mudumbu:
“Ndini Jehovha,
akaita zvinhu zvose,
iye oga akatatamura matenga,
akatambanudza nyika oga,
25 “iye anokonesa zviratidzo zvavaprofita venhema,
anoita kuti vavuki vave mapenzi,
iye anoparadza kudzidza kwevane njere,
uye anokushandura kuti kuve upenzi,
26 anozadzisa mashoko omuranda wake,
uye anozadzisa zvakaprofitwa nenhume dzake,
“anoti kuJerusarema, ‘Richagarwa,’
nokumaguta eJudha, ‘Achavakwa,’
nokumatongo awo, ‘Ndichaavandudza,’
27 iye anoti kumvura yakadzika, ‘Oma,
uye ndichaomesa hova dzako,’
28 iye anoti pamusoro paSirasi,
‘Ndiye mufudzi wangu uye achaita zvose zvandinoda;
iye achati pamusoro peJerusarema, “Ngarivakwezve,”
uye pamusoro petemberi achati, “Nheyo dzayo ngadziteyiwe.” ’