Pisarema 30
Pisarema. Rwiyo rwokukumikidza temberi. Pisarema raDhavhidhi.
1 Ndichakukudzai imi Jehovha,
nokuti makandisimudza kubva pakadzika,
uye hamuna kutendera vavengi vangu kuti vafare pamusoro pangu.
2 Haiwa Jehovha Mwari wangu, ndakachemera rubatsiro kwamuri
uye mukandiporesa.
3 Haiwa Jehovha, makandibudisa muguva;
mukandirwira kuti ndirege kupinda mugomba.
4 Imbirai Jehovha, imi vatsvene vake;
rumbidzai zita rake dzvene.
5 Nokuti kutsamwa kwake ndokwenguva duku,
asi nyasha dzake ndedzoupenyu hwose;
kuchema kungangovapo usiku.
Asi mufaro unouya mangwanani.
6 Pandakanzwa kugadzikana, ndakati,
“Handingatongozungunuswi.”
7 Haiwa Jehovha, pamakandinzwira tsitsi,
makaita kuti gomo rangu rimire rakasimba;
asi pamakavanza chiso chenyu,
ini ndakavhunduka.
8 Ndakadana kwamuri, imi Jehovha;
ndakachemera nyasha kuna Jehovha ndichiti,
9 “Chiiko chinowanikwa pakuparadzwa kwangu,
napakupinda kwangu mugomba?
Ko, guruva richakurumbidzai here?
Richaparidza kutendeka kwenyu here?
10 Inzwai, imi Jehovha, mundinzwire ngoni;
imi Jehovha, ivai mubatsiri wangu.”
11 Imi makashandura kuungudza kwangu kukava kutamba;
makabvisa nguo dzangu dzamasaga mukandishongedza nomufaro,
12 kuti mwoyo wangu ukuimbirei ugorega kunyarara.
Haiwa Jehovha Mwari wangu, ndichakuvongai nokusingaperi.