24
Hari yokubikira
1 Mugore rechipfumbamwe, nomwedzi wegumi pazuva regumi, shoko raJehovha rakasvika kwandiri richiti, 2 “Mwanakomana womunhu, nyora zita rezuva iri, zuva iro rino chairo, nokuti mambo weBhabhironi akomba Jerusarema pazuva irori. 3 Taurira imba yokumukira iyi mufananidzo, uti kwavari, ‘Zvanzi naIshe Jehovha:
“ ‘Gadza hadyana; igadze
ugodira mvura mairi.
4 Uise mairi nhindi dzenyama,
nhindi dzakanaka, gumbo nebandauko.
Uizadze namapfupa akaisvonaka aya;
5 utore gwai rakasanangurwa.
Uise huni pasi payo kuitira mapfupa;
uivirise
ugobika mapfupa imomo.
6 “ ‘Nokuti zvanzi naIshe Jehovha:
“ ‘Rine nhamo guta rinoteura ropa,
nehadyana ine ngura, mukati mayo,
ine ngura isingabvi.
Budisai nhindi imwe neimwe
musingakandi mijenya nokuda kwadzo.
7 “ ‘Nokuti ropa rarakateura riri pakati paro:
Rakaridururira paruware pasina chinhu;
harina kuriteurira pavhu,
paringafukidzwa neguruva.
8 Kuti ndimutse hasha dzangu ndigotsiva
ndakaisa ropa raro paruware pasina chinhu
kuti rirege kufukidzwa.
9 “ ‘Naizvozvo zvanzi naIshe Jehovha:
“ ‘Rine nhamo guta rinoteura ropa!
Neniwo, ndichaunganidza huni dzakawanda.
10 Saka tutira huni
ugobatidza moto.
Ubike nyama zvakanaka,
uchisanganisa nezvinonhuhwira;
uye urege mapfupa atsve.
11 Ipapo ugoisa hadyana isina chinhu pamazimbe
kusvikira yapisa ndarira yayo yanʼaima
kuti kusachena kwayo kunyauke
uye tsvina yayo itsve yose.
12 Zvakunda kushingaira kwangu kwose;
tsvina yayo zhinji haina kubviswa,
kunyange nomoto chaiwo.
13 “ ‘Zvino kusachena kwako ndihwo unzenza hwako. Nokuti ndakaedza kukunatsa asi hauna kunatswa pakusachena kwako, hauchazonatswizve kusvikira hasha dzangu dzabva pamusoro pako.
14 “ ‘Ini Jehovha ndakazvitaura. Nguva yangu yokuzviita yasvika. Handingaregi; handinganzwiri ngoni, uye handingazvidembi. Uchatongwa zvakafanira mabasa ako namafambiro ako, ndizvo zvinotaura Ishe Jehovha.’ ”
Kufa kwoMukadzi waEzekieri
15 Shoko raJehovha rakasvika kwandiri richiti, 16 “Mwanakomana womunhu, ndava kuzokutorera uyo anofadza meso ako kamwe chete. Asi usachema kana kuungudza kana kubudisa misodzi. 17 Gomera chinyararire; usachema akafa. Gara wakasunga nguwani yako zvakasimba uye neshangu dziri mumakumbo ako; urege kufumbira zasi kwouso hwako kana kudya zvokudya zvavanochema.”
18 Saka mangwanani ndakataura kuvanhu, uye mukadzi wangu akafa madekwana. Fume mangwana, ndakaita zvandakanga ndarayirwa.
19 Ipapo vanhu vakandibvunza vachiti, “Haungatiudzi kuti zvinhu izvi zvinorevei kwatiri here?”
20 Saka ndakati kwavari, “Shoko raJehovha rakasvika kwandiri richiti, 21 Uti kuimba yaIsraeri, ‘Zvanzi naIshe Jehovha: Ndava pedyo nokusvibisa nzvimbo yangu tsvene, iyo nhare yamunozvirumbidza nayo, iwo mufaro wamaziso enyu, nechinhu chamunoda. Vanakomana navanasikana vamakasiya vachaurayiwa nomunondo. 22 Uye imi muchaita sezvandakaita. Hamungazofumbiri zasi kwezviso zvenyu kana kudya zvokudya zvavanochema. 23 Mucharega nguwani dzenyu dziri mumisoro yenyu neshangu dziri mumakumbo enyu. Hamungaungudzi kana kuchema asi muchaonda nokuda kwezvivi zvenyu uye muchagomera pakati penyu. 24 Ezekieri achava chiratidzo kwamuri; muchaita sezvaakaita. Panoitika izvi, imi muchaziva kuti ndini Ishe Jehovha.’
25 “Uye iwe, mwanakomana womunhu, pazuva randichavatorera nhare dzavo mufaro wavo nokukudzwa kwavo, mufaro wamaziso avo, chishuvo chemwoyo yavo, uye vanakomana navanasikana vavowo, 26 pazuva iro mutizi achauya kuzokuudza zvinenge zvaitika. 27 Panguva iyoyo muromo wako uchazaruka; uchataura naye uye hauchazonyararizve. Saka iwe uchava chiratidzo kwavari, uye vachaziva kuti ndini Jehovha.”