Pisarema 34
Pisarema raDhavhidhi. Paakaita seanopenga pamberi paAbhimereki; uyo akamudzinga, iye akaenda hake.
1 Ndinorumbidza Jehovha nguva dzose;
kurumbidzwa kwake kucharamba kuri pamiromo yangu.
2 Mwoyo wangu uchazvirumbidza muna Jehovha;
vanotambudzika ngavanzwe vafare.
3 Kudzai Jehovha pamwe chete neni;
ngatikudzei zita rake pamwe chete.
4 Ndakachema kuna Jehovha akandipindura;
akandisunungura pakutya kwangu kwose.
5 Vanotarira kwaari vanopenya;
zviso zvavo hazvingambofukidzwi nenyadzi.
6 Murombo uyu akadana, uye Jehovha akamunzwa;
akamuponesa pakutambudzika kwake kwose.
7 Mutumwa waJehovha anokomberedza avo vanomutya,
uye anovasunungura.
8 Ravirai henyu muone kuti Jehovha akanaka;
akaropafadzwa munhu anovanda maari.
9 Ityai Jehovha, imi vatsvene vake,
nokuti vanomutya havana chavanoshayiwa.
10 Shumba dzinopera simba uye dzinofa nenzara,
asi avo vanotsvaka Jehovha havashayiwi chinhu chakanaka.
11 Uyai, vana vangu, nditeererei;
ndichakudzidzisai kutya Jehovha.
12 Ani naani wenyu anoda upenyu,
uye uchida kuona mazuva akawanda,
13 dzora rurimi rwako pane zvakaipa
nemiromo yako pakureva nhema.
14 Ibva pane zvakaipa ugoita zvakanaka;
tsvaka rugare uye urutevere.
15 Meso aJehovha ari pamusoro pavakarurama
uye nzeve dzake dzinonzwa kuchema kwavo;
16 chiso chaJehovha chinovenga avo vanoita zvakaipa,
kuti abvise chiyeuchidzo chavo panyika.
17 Vakarurama vanodanidzira, uye Jehovha anovanzwa;
anovarwira pakutambudzika kwavo kwose.
18 Jehovha ari pedyo navane mwoyo yakaputsika
uye anoponesa avo vakapwanyika pamweya.
19 Akarurama angava namatambudziko mazhinji,
asi Jehovha anomurwira paari ose;
20 anochengetedza mapfupa ake ose,
hakuna nerimwe rawo richavhunika.
21 Zvakaipa zvichauraya vakaipa;
vavengi vavakarurama vachapiwa mhosva.
22 Jehovha anodzikinura varanda vake;
hapana kana mumwe anovanda maari achapiwa mhosva.